RO Jurnalul Oficial al Uniunii Europene C 99/12

Operarea serviciilor aeriene regulate

Invitație la licitație publicată de Islanda în temeiul articolului 4 alineatul (1) litera (d) din actul menționat la punctul 64a din anexa XIII la Acordul privind SEE [Regulamentul (CEE) nr. 2408/92 al Consiliului din 23 iulie 1992 privind accesul operatorilor de transport aerian comunitari la rutele aeriene intracomunitare] pentru operarea unor servicii aeriene regulate pe următoarea rută: Vestmannaeyjar-Reykjavík dus-întors

(Text cu relevanță pentru SEE)

(2007/C 99/14)

1. Introducere: În conformitate cu articolul 4 alineatul (1) litera (a) din Regulamentul (CEE) nr. 2408/92 al Consiliului din 23 iulie 1992 privind accesul operatorilor de transport aerian comunitari la rutele aeriene intracomunitare (http://europa.eu.int/eur-lex/lex/LexUriServ/LexUriServ.do?uri=CELEX:31992R2408:EN:HTML), Islanda a hotărât să impună obligațiile de serviciu public serviciilor aeriene regulate începând cu 1.11.2007 pe următoarea rută, conform celor publicate la data de 3.5.2007 în Jurnalul Oficial al Uniunii Europene C 99 și în suplimentul SEE nr. 21.

Vestmannaeyjar-Reykjavík dus-întors

În cazul în care nici un operator de transport aerian nu informează Ministerul Comunicațiilor din Islanda că a început sau este în curs de a începe servicii aeriene regulate cu 4 săptămâni înainte de data prevăzută pentru intrarea în vigoare a contractului pe ruta în cauză, cu începere de la 1.11.2007, în conformitatea cu obligația de serviciu public impusă pe ruta menționată anterior, fără a solicita compensații financiare sau protecția pieței, Islanda hotărăște, în temeiul procedurii prevăzute la articolul 4 alineatul (1) litera (d) din regulamentul menționat anterior, să limiteze accesul la un singur operator de transport aerian pe ruta în cauză și, după o invitație la licitație, să acorde dreptul de a opera servicii aeriene regulate pe ruta în cauză pentru un termen de 2 ani și 2 luni cu începere de la data de 1.11.2007.

2. Obiectul invitației la licitație: Obiectul licitației constă în furnizarea, cu începere de la 1.11.2007, a unor servicii aeriene regulate pe următoarea rută:

Vestmannaeyjar-Reykjavík dus-întors

în conformitate cu obligațiile de serviciu public impuse, conform publicării în Jurnalul Oficial al Uniunii Europene C 99.

3. Condiții de participare la licitație: Pot participa la licitație toți operatorii de transport aerian care dețin o licență de funcționare valabilă în temeiul Regulamentului (CEE) nr. 2407/92 al Consiliului din 23 iulie 1992 privind licențele operatorilor de transport aerian (http://europa.eu.int/eur-lex/lex/LexUriServ/LexUriServ.do?uri=CELEX:31992R2408:EN:HTML).

4. Procedura de licitație: Prezenta invitație la licitație se supune dispozițiilor articolului 4 alineatul (1) literele (d)-(i) din Regulamentul (CEE) nr. 2408/92 al Consiliului.

Centrul de comerț al statului, acționând în numele administrației drumurilor din Islanda, își rezervă dreptul de a respinge toate ofertele. Ofertele care depășesc termenul și ofertele care nu sunt în conformitate cu prezenta invitație la licitație vor fi respinse.

Centrul de comerț al statului, acționând în numele administrației drumurilor din Islanda, își rezervă dreptul de a realiza negocieri ulterioare în cazul în care toate ofertele prezentate sunt incorecte sau în cazul în care, după data finală de primire a ofertelor, se constată că există numai un singur ofertant sau nici un ofertant. Negocierile menționate anterior sunt în conformitate cu obligațiile de serviciu public impuse și nu aduc modificări substanțiale condițiilor inițiale ale licitației.

Ofertele sunt prezentate în limba islandeză sau în limba engleză.

Oferta are caracter obligatoriu pentru ofertant până la data atribuirii contractului. Cu toate acestea, oferta rămâne valabilă până cel târziu 12 săptămâni după deschiderea ofertelor.

5. Atribuirea contractului: Contractul va fi atribuit ofertei care necesită cea mai mică valoare a compensării pentru perioada 1.11.2007-31.12.2009.

6. Dosarul licitației: Dosarul complet al invitației la licitație, cuprinzând obligațiile de serviciu public impuse, regulile specifice ale invitației la licitație [legea islandeză nr. 65/1993 privind punerea în aplicare a invitației la licitație cu privire la obligațiile de serviciu public pentru punerea în aplicare a articolului 4 din Regulamentul (CEE) nr. 2408/92 al Consiliului], poate fi obținut de la:

Ríkiskaup (Centrul de comerț al statului)

Borgartúni 7,

IS-105 Reykjavik

Tel. (354) 530 14 00

Fax: (354) 530 14 14

E-mail: utbod@rikiskaup.is

Prețul dosarului este 3 500 ISK.

Ofertanții pot, de asemenea, să descarce gratuit documentele licitației de pe site-ul Centrului de comerț al statului (www.rikiskaup.is).

7. Compensații financiare și ajustări de preț: Ofertele menționează compensația solicitată pentru un dus-întors pe rută, în coroane islandeze (ISK), în conformitate cu compensațiile solicitate pentru operarea serviciului în cauză pentru o perioadă de 2 ani și 2 luni de la data planificată a începerii serviciului, 1.11.2007. Ofertele se bazează pe nivelul prețurilor la data deschiderii ofertelor. Este necesar, de asemenea, un buget de funcționare pentru o perioadă de douăsprezece luni. Aceste informații sunt prezentate într-un format inclus în dosarul licitației, împreună cu informațiile cerute în dosarul licitației.

Ajustarea prețurilor

Valorile compensațiilor vor fi bazate pe nivelul prețurilor la data deschiderii ofertelor.

Valoarea compensațiilor solicitate pentru fiecare cursă dus-întors la data deschiderii ofertelor va fi ajustată la 1 ianuarie 2008 și valoarea ajustată a compensațiilor va fi valabilă pentru perioada 1 ianuarie 2008-31 decembrie 2008. Valoarea compensațiilor pentru perioada 1 ianuarie 2009-31 decembrie 2009 va fi ajustată la începutul perioadei. Ajustarea va fi făcută în conformitate cu indicele următor:

o modificare cu 1 % a prețului carburantului JET A-1 produce o modificare a valorii compensației cu 0,2 %,

o modificare cu 1 % a indicelui prețurilor de consum produce o modificare a valorii compensației cu 0,8 %.

Operatorul poate solicita revizuirea prețurilor biletelor în funcție de modificările indicelui menționat anterior, însă cu o frecvență maximă de o dată la șase luni.

Operatorul reține toate veniturile produse de serviciu și răspunde integral de cheltuielile acestuia, cu toate acestea este posibilă renegocierea în conformitate cu contractul standard în cazul în care intervin modificări substanțiale și neprevăzute ale condițiilor care stau la baza acestuia.

8. Tarife: Ofertele prezentate specifică tarifele și condițiile aplicabile acestora. Tarifele sunt conforme cu obligațiile de serviciu public publicate în Jurnalul Oficial al Uniunii Europene C 99.

9. Durata, modificarea și rezilierea contractului: Contractul începe la data de 1.11.2007 și încetează la data de 31.12.2009.

O analiză a punerii în aplicare a contractului este efectuată în colaborare cu operatorul de transport în ultimele 6 săptămâni ale duratei contractului.

Contractul nu poate fi modificat decât în cazul în care modificările sunt conforme cu obligațiile de serviciu public. Orice modificare a contractului este înscrisă într-o anexă la acesta.

Contractul poate fi reziliat de operatorul de transport sau de cumpărător numai după o perioadă de preaviz de 6 luni.

10. Încălcarea/denunțarea contractului: În cazul unei încălcări substanțiale a contractului de către una dintre părți, acesta poate fi denunțat de către cealaltă parte, cu efecte imediate.

Operatorul de transport aerian îndeplinește toate obligațiile care îi revin prin contract în conformitate cu obligațiile de serviciu public publicate în Jurnalul Oficial al Uniunii Europene C 99 și cu documentele licitației. În cazul neîndeplinirii acestor obligații, administrația drumurilor din Islanda poate sista plățile care corespund obligațiilor neîndeplinite.

Administrația drumurilor din Islanda poate denunța contractul, cu efecte imediate, în cazul unei încălcări grave a contractului sau în cazul insolvabilității sau falimentului operatorului de transportat.

Administrația drumurilor din Islanda poate denunța contractul, cu efecte imediate, în cazul în care licența operatorului este revocată sau nu este înnoită.

Independent de orice acțiune pentru daune, orice întrerupere a serviciilor contractate care poate fi atribuită direct operatorului atrage o reducere a valorii compensațiilor financiare în conformitate cu numărul de zboruri anulate în cazul în care numărul de zboruri anulate depășește 1 % din numărul de zboruri planificate.

11. Coduri de trafic aerian: Zborurile nu pot purta alte coduri de trafic aerian decât cele ale ofertantului și nu pot face parte din nici un acord de partajare a codurilor.

12. Depunerea ofertelor: Ofertele trebuie trimise prin corespondență recomandată cu confirmare de primire, dovada depunerii fiind, în acest caz, ștampila poștei, sau depuse personal la Centrul de comerț al statului, cel târziu la data de 11.6.2007 (11:00), unde vor fi deschise în prezența ofertanților care au solicitat să fie prezenți la data de 11.6.2007 (11:00). Ofertele depuse după 11.6.2007 (11:00) nu vor fi deschise.

Ofertele depuse trebuie să fie prezentate într-un plic închis pe care este menționată adresa următoare:

Ríkiskaup (Centrul de comerț al statului)

Borgartúni 7,

IS-105 Reykjavik

Tel. (354) 530 14 00

Fax: (354) 530 14 14

Plicurile conținând ofertele sunt identificate după cum urmează:

Ríkiskaup (Centrul de comerț al statului)

Licitația nr. 14148

Áætlunarflug til Vestmannaeyja 2007-2009

(Plicurile indică denumirea ofertantului)

13. Valabilitatea invitației la licitație: Prezenta invitație la licitație este valabilă numai cu condiția ca nici un operator de transport SEE (1) să nu informeze Ministerul Comunicațiilor, cu 4 săptămâni sau mai mult înainte de intrarea în vigoare planificată a contractului, că va începe zboruri regulate în conformitate cu obligațiile de serviciu public, pe ruta aeriană în cauză, fără a solicita nici un sprijin financiar sau protecție a pieței.

(1) Prin operator de transport SEE se înţelege un transportator aerian comunitar sau un transportator aerian cu o licenţă de funcţionare valabilă acordată de un stat AELS, parte a Acordului privind SEE, în conformitate cu actul menţionat în anexa XIII punctul 66b la Acordul privind SEE [Regulamentul (CEE) nr. 2407/92 al Consiliului privind licenţele operatorilor de transport aerian].